b'\n_START_ARTICLE_\nNikolaj Nikolajevi\xc4\x8d Polikarpov\n_START_SECTION_\n\xc5\xbdivljenje in delo\n_START_PARAGRAPH_\nPolikarpov se je rodil v dru\xc5\xbeini duhovnika. Leta 1911 se je Kolja vpisal na politehni\xc4\x8dni in\xc5\xa1titut v Sankt Peterburgu. Tri leta kasneje leta 1914 ga je za\xc4\x8delo zanimati letalstvo in za\xc4\x8del je \xc5\xa1tudirati aerodinamiko na fakulteti za ladjedelni\xc5\xa1tvo. Diplomiral je leta 1916 in se zaposlil na letalskem oddelku Rusko-Baltske \xc5\xbeelezni\xc4\x8darske tovarne (RBBZ). Tu je delal do leta 1918. V tem \xc4\x8dasu je bil njegov neposredni na\xc4\x8delnik Sikorski. Po revoluciji je Sikorski prigovarjal Polikarpova naj se odseli iz domovine, vendar se je odlo\xc4\x8dil ostati v Rusiji. Pod njegovim vodstvom so od marca 1918 do oktobra 1929 skonstruirali, izdelali in uvedli v serijsko proizvodnjo deset tipov letal, vklju\xc4\x8dno z znamenitim U-2._NEWLINE_Leta 1929 je pri\xc5\xa1el prvi val aretacij\xc2\xa0\xc2\xbbsovra\xc5\xbenikov naroda\xc2\xab. Mednje so uvstili tudi Polikarpova. Ker je bil sin duhovnika, naj ne bi bil sposoben doumeti nove marksisti\xc4\x8dno-leninisti\xc4\x8dne ideologije. Uradno so ga obdol\xc5\xbeili\xc2\xa0\xc2\xbbkontrarevolucionarne sabota\xc5\xbee v letalski industriji\xc2\xab. Oktobra 1929 so ga zaprli in obsodili na smrt s streljanjem. Po dveh letih \xc4\x8dakanja na izvr\xc5\xa1itev kazni so ga leta 1931 premestili v \xc5\xa1ara\xc5\xa1ko CKB-39 OGPU, nastanjeno v strogo nadzorovanem obmo\xc4\x8dju Butirskega zapora v Moskvi, in kolegij OGPU mu je 18. marca diskretno spremenil kazen na deset let prisilnega dela. Na sre\xc4\x8do so mu kazen zmanj\xc5\xa1ali na pogojno in ga julija 1931 amnestirali skupaj z nekaterimi drugimi obto\xc5\xbeenci. Pred aretacijo si ni nikakor mogel misliti, da bo skupaj prisilno delal z Grigorovi\xc4\x8dem. Skupaj z njim so delali \xc5\xa1e Kostkin, Nada\xc5\xa1kevi\xc4\x8d in E. J. Majorov (Majoranov). Delo v biroju je zagotavljala dr\xc5\xbeavna letalska tovarna \xc5\xa1t. 39. Ni \xc4\x8dudno, da so pozneje nekaj \xc4\x8dasa biro prestavili v hangar \xc5\xa1t. 7 tovarni\xc5\xa1kega letali\xc5\xa1\xc4\x8da. Tako je zaprta dru\xc5\xa1\xc4\x8dina in\xc5\xbeenirjev razdelala uspe\xc5\xa1en enosedi dvokrilni lovec, ki so ga uvedli v Vojno letalstvo Rde\xc4\x8de armade z oznako I-5. Junija 1931 so po zaklju\xc4\x8dku preskusnih letov in po prikaznem poletu I-5 preskusnega pilota \xc4\x8ckalova pred Stalinom, Voro\xc5\xa1ilovom in Sergojem kon\xc4\x8dno pomilostili Polikarpova. Polikarpova so dokon\xc4\x8dno rehabilitirali \xc5\xa1ele 1. septembra 1956. Med letoma 1931 in 1944 je Polikarpov izdelal \xc5\xa1e deset tipov letal, ve\xc4\x8dinoma lovcev. Poleg lovcev I-15, I-153 in I-16 sta se izkazali tudi letali I-180 in \xc5\xa1e posebej I-185._NEWLINE_Maja 1931 je Polikarpov postal namestnik na\xc4\x8delnika brigade \xc5\xa1t. 3 CKB-CAGI Suhoja. V letu 1933 je Polikarpov postal na\xc4\x8delnik brigade \xc5\xa1t. 2 CKB letalske tovarne \xc5\xa1t. 39, katere biro je vodil Ilju\xc5\xa1in. Leta 1938 je Polikarpov postal glavni konstruktor biroja, nastanjenega v letalski tovarni \xc5\xa1t. 156._NEWLINE_Poleg lovskih letal I-15 in I-16 so pod njegovim vodstvom leta 1939 izdelali dvokrilni lovski juri\xc5\xa1nik I-153 \xc2\xbb\xc4\x8cajka\xc2\xab. Ta letala so skupaj predstavljala sovjetsko lovsko letalstvo v predvojnem \xc4\x8dasu. Med letoma 1938 in 1944 so pod njegovim vodstvom izdelali preskusna vojna letala I-180, I-185 in druga. 15. decembra 1938 se je pri prvem poskusnem letu z I-180 smrtno ponesre\xc4\x8dil \xc4\x8ckalov. Pri Polikarpovu je delalo mnogo nadarjenih in\xc5\xbeenirjev, med njimi Tairov. V letu 1943 je postal profesor Moskovskega letalskega in\xc5\xa1tituta (MAI). Zadnji lovec Polikarpova I-185, ki so ga v serijsko proizvodnjo uvedli leta 1943, je preka\xc5\xa1al vse tedanje sovjetske lovce. Po letalnih sposobnostih sta se mu pribli\xc5\xbeala le La-7 in Jak-3, vendar so ju uvedli leta 1944._NEWLINE_V tem \xc4\x8dasu je razvijal vodljivo raketno oro\xc5\xbeje, vi\xc5\xa1inski lovec in desantno jadralno letalo._NEWLINE_Umrl je zaradi raka \xc5\xbeelodca. Pokopali so ga na pokopali\xc5\xa1\xc4\x8du Novodevi\xc4\x8dje v Moskvi._NEWLINE_Po njegovi smrti je postal vodja njegovega biroja \xc4\x8celomej. Delo so preusmerili na raziskave raket in brezpilotne lete\xc4\x8de bombe. Leta 1953 je za\xc4\x8del biro voditi Suhoj.'